SDP-ov predsjednički kandidat Zoran Milanović poručio je kako želi biti predsjednik moderne, progresivne, znatiželjne i otvorene Hrvatske, ocijenio je kako je Hrvatska "u stanju koje je svakako popravljivo" te dodao da će, ako uspije biti predsjednik s karakterom, Hrvatska će biti zemlja sa stavom.

"Hrvatska koja je u povijesti, kada god je išla prema naprijed, išla samo kao moderna. Nije se plašila, bila je svjesna svoje tradicije, ali nije u njoj bila uronjena nego je u njoj znala plivati", poručio je Milanović na konferenciji za novinare u Novinarskom domu.

"Zahvaljujem prijateljima iz SDP-a koji su me predložili, ali to nije dovoljno. Bez želje u meni to ne bi bilo moguće. Bez želje koja ne tinja u takve stvari se ne ide, a ta želja postoji. Želim postati predsjednik jedne moderne, progresivne, znatiželjne i otvorene Hrvatske. Ovo je vrijeme promjena, a Hrvatska je trenutačno u stanju koje je svakako popravljivo. Imam veliko političko i životno iskustvo i imam potrebu pokazati da taj posao da služim svojoj zemlji ima strast, ljubav i smisao“, poručio je bivši SDP-ov predsjednik i premijer te aktualni predsjednički kandidat Milanović.

>> Bernardić: Zoran Milanović je SDP-ov predsjednički kandidat

Kazao je da u predsjedničku utrku ulazi kao 'dark horse'. "Prvi put idem u utrku kojoj nisam anketni favorit. Svaki put sam bio pod pritiskom da moram pobijediti, sada u ovu avanturu idem rasterećeniji, ali sam svjestan da sve ovisi o meni“, ustvrdio je.

Predizborni slogan 'Predsjednik s karakterom'

S obzirom na predizborni slogan 'Predsjednik s karakterom', novinar Indexa Vojislav Mazzocco Milanovića je pitao kakav je to njegov karakter, na što je uzvratio: "Nikada nisam rekao da sam pošten političar ili pošten čovjek, pa neka ljudi zaključe kakav je moj karakter. Karakter se može i mijenjati, moj karakter je nešto što nosim sa sobom. Sudite mi", pozvao je Milanović.

Raniji Milanovićev stav bio je da se predsjednik republike treba birati u saboru, a kaže da ga ni sada nije promijenio. "Dok smo god Republika, netko mora obnašati tu dužnost. Mislim da su prečesto ljudi smatrali tu dužnost većom od sebe i često se to pretvorilo u megalomaniju. I zato sam mislio da se nešto mora mijenjati, urediti na drugi način, da se predsjednik bira u saboru. Ali dok se to ne promijeni, situacija je takva kakva jest i zato sam se kandidirao“, pojasnio je svoje motive.

Kaže da će se boriti za modernu Hrvatsku

Upitan čiju političku potporu očekuje, kazao je da je razgovarao s mnogima i da je podrška dobrodošla. "Kažu da sam kandidat ljevice, ali se vidim kao kandidata i predvodnika moderne Hrvatske, Hrvatske koja se ne boji, koja je progresivna, koja se ne boji drugačijeg i nije opasana bodljikavom žicom i borit ću se za nju“, istaknuo je, napomenuvši da se "izgubiti može, ali se odustati ne može“. "Nisam sam, nisam usamljen, ali sva je odgovornost na meni", istaknuo je Milanović.

Tekst se nastavlja ispod oglasa

Što se eventualne potpore HNS-a koji je sudjelovao u njegovoj vladi tiče, ocijenio je da su otišli tamo kamo nisu smjeli te da će on svim srcem i energijom pokušati pridobiti i one koji su sumnjičavi.

Milanović nije htio komentirati mandat aktualne predsjednice Kolinde Grabar-Kitarović, rekavši da će to nakon četiri i pol godine ocijeniti ljudi. Ipak, dodao je da bi, ako bi uspio biti predsjednik s karakterom, Hrvatska bila zemlja sa stavom. "Ne mišljenjem, nego sa stavom, što prošlih godina nije bio slučaj“, ustvrdio je naglasivši da bi se u slučaju njegove pobjede "prema nama odnosili s više poštovanja. Ne zato što to osobe koje vode Hrvatsku ne žele, nego zato što to ne znaju", ocijenio je.

Nije htio komentirati eventualne protukandidate koji još nisu objavili kandidaturu.

"Suradnici će mi biti neki ljudi kojima vjerujem, ali ne slijepo"

Upitan tko će mu biti najbliži suradnici u kampanji, odgovorio je: "U mom timu ću biti ja. Znam da to zvuči egomanijački. Moji suradnici će biti neki ljudi kojima vjerujem, ali ne slijepo, i u čije kvalitete sam se uvjerio."

Istaknuo je i kako je na SDP-ovu potporu ponosan, ali da birače ne može privući samo s Iblerova trga.

U Milanovićevoj pratnji na konferenciji za novinare pojavili su se ministar pravosuđa u njegovoj vladi i aktualni saborski zastupnik SDP-a Orsat Miljenić te glasnogovornik njegove vlade Nikola Jelić.